РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/110-24

22. септембар 2024. године

Б е о г р а д

ЗАПИСНИК

10. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 22. СЕПТЕМБРА 2024. ГОДИНЕ

Седница је почела у 16,00 часова.

Седницом је председавао Верољуб Арсић, председник Одбора.

Седници су присуствовали чланови Одбора: Ана Белоица Мартаћ, Светлана Милијић, Никола Радосављевић, Живан Бајић, Ненад Крстић, Душан Бајатовић, Акош Ујхељи, Загорка Алексић, Бранко Павловић, Душан Никезић, Пеђа Митровић и Ненад Митровић.

Седници су присуствовали заменици чланова Одбора: Горан Николић (заменик Тијане Давидовац), Ило Михајловски (заменик Драгана М. Марковића) и Срђан Миливојевић (заменик Ненада Митровића).

Седници није присуствовао члан Одбора Мирослав Алексић, нити његов заменик.

Седници је присуствовала и народни посланик Снежана Пауновић, председник и известилац Одбора за привреду, регионални развој, трговину, туризам и енергетику, који је разматрао Предлог закона о изменама и допунама Закона о буџету Републике Србије за 2024. годину.

Седници су присуствовали представници Министарства финансија: Синиша Мали, министар финансија,Славица Савичић, Ана Триповић и Саша Стевановић, државни секретари, Милица Јовановић, Верица Игњатовић и Дарко Комненић, помоћници министра,Ана Јовић, саветник у Кабинету министра, Милеса Марјановић, начелник у Сектору буџета, Татјана Станић, из Сектора за царински систем и политику; представник РФЗО-а Светлана Тадин; представници Народне банке Србије: Ана Ивковић и Никола Драгашевић, вицегувернери, Дарко Стаменковић, генерални директор Сектора за контролу пословања банака и Саво Јаковљевић, генерални директор Сектора за економска истраживање и статистику; представници Фискалног савета: Благоје Пауновић, председник, Никола Алтипармаков и Бојан Димитријевић, чланови, и Данко Брчеревић, главни економиста.

 На предлог председника, Одбор је, већином гласова (12 гласова за), утврдио следећи:

Д н е в н и р е д:

 1. Разматрање Предлога закона о изменама и допунама Закона о буџету Републике Србије за 2024. годину, са Предлогом одлуке о давању сагласности на Одлуку о изменама и допунама Финансијског плана Републичког фонда за пензијско и инвалидско осигурање за 2024. годину, Предлогом одлуке о давању сагласности на Одлуку о изменама Финансијског плана Републичког фонда за здравствено осигурање за 2024. годину, Предлогом одлуке о давању сагласности на Одлуку о изменама и допунама Финансијског плана Фонда за социјално осигурање војних осигураника за 2024. годину и Предлогом одлуке о давању сагласности на Одлуку о изменама Финансијског плана Националне службе за запошљавање за 2024. годину, који је поднела Влада (број 400-2183/24 од 19. септембра 2024. године), у начелу;

 2. Разматрање Предлога закона о потврђивању Анекса 2 Споразума између Владе Републике Србије и Владе Републике Француске о сарадњи у области спровођења приоритетних пројеката у Републици Србији, који је поднела Влада (број 011-1750/24 од 18. јула 2024. године);

 3. Разматрање Предлога закона о потврђивању Одлуке број 1/2023 Заједничког комитета Регионалне Конвенције о пан-евро-медитеранским преференцијалним правилима о пореклу од 7. децембра 2023. године о изменама и допунама Регионалне Конвенције о пан-евро-медитеранским преференцијалним правилима о пореклу, који је поднела Влада (број 011-1752/24 од 18. јула 2024. године);

 4. Разматрање Предлога закона о потврђивању Уговора о гаранцији (Пројекат уградње паметних бројила у Србији) између Републике Србије и Европске инвестиционе банке, који је поднела Влада (број 011-1814/24 од 25. јула 2024. године);

 5. Разматрање Предлога закона о потврђивању Уговора о зајму Обновљиви извори енергије у системима даљинског грејања у Србији између Републике Србије и Европске банке за обнову и развој, Оперативни број 53021, који је поднела Влада (број 011-1862/24 од 1. августа 2024. године);

 6. Разматрање Предлога закона о потврђивању SACE Уговора о кредитном аранжману у износу до 200.000.000 евра, између Републике Србије коју заступа Влада Републике Србије, поступајући преко Министарства финансија као Зајмопримца и Deutsche Bank S.P.А. и Societe Generale као Овлашћених водећих аранжера, Societe Generale као Документационе банке, финансијских институција наведених у Делу Д Прилога I као Првобитних зајмодаваца, Deutsche Bank AG London Branch као Агента и Deutsche Bank S.P.A. као SACE Агента, који је поднела Влада (број 011-2133/24 од 13. септембра 2024. године);

 7. Разматрање Предлога закона о потврђивању Споразума о зајму (Други пројекат унапређења земљишне администрације у Србији) између Републике Србије и Међународне банке за обнову и развој, који је поднела Влада (број 011-2135/24 од 13. септембра 2024. године);

 8. Разматрање Предлога закона о потврђивању Споразума о зајму (Пројекат превенције и контроле незаразних болести у Републици Србији) између Републике Србије и Међународне банке за обнову и развој, који је поднела Влада (број 011-2136/24 од 13. септембра 2024. године);

 9. Доношење одлуке о образовању Радне групе за утврђивање испуњености услова у поступку предлагања кандидата за избор председника Комисије за контролу државне помоћи.

Одбор је, већином гласова (10 гласова за, три гласа против), одлучио да, у складу са чланом 76. Пословника, обави заједнички, начелни и јединствени претрес о тачкама 1. до 38. дневног реда, с тим што ће се о свакој тачки дневног реда Одбор изјашњавати појединачно.

Пре преласка на рад по утврђеним тачкама дневног реда, председник Одбора је обавестио чланове Одбора да су, у складу са чланом 173. став 2. Пословника Народне скупштине, Одбору достављени извештаји одбора који су разматрали Предлог закона изменама и допунама Закона о буџету за 2024. годину:

- Извештај Одбора за пољопривреду, шумарство и водопривреду, који је одлучио да предложи Одбору за финансије, републички буџет и контролу трошења јавних средстава да прихвати у начелу Предлог закона о изменама и допунама Закона о буџету Републике Србије за 2024. годину, Раздео 24 - Министарство пољопривреде, шумарства и водопривреде.

- Извештај Одбора за привреду, регионални развој, трговину, туризам и енергетику, који је одлучио да предложи Одбору за финансије, републички буџет и контролу трошења јавних средстава да прихвати Предлог закона о изменама и допунама Закона буџету Републике Србије за 2024. годину, Раздео 21 – Министарство привреде, Раздео 28 – Министарство рударства и енергетике, Раздео 32 – Министарство унутрашње и спољне трговине и Раздео 62 - Министарство туризма и омладине, у начелу.

Председник Одбора је такође подсетио присутне да је Фискални савет доставио Одбору Оцену Предлога закона о изменама и допунама Закона о буџету Републике Србије за 2024. годину.

**ЗАЈЕДНИЧКИ НАЧЕЛНИ И ЈЕДИНСТВЕНИ ПРЕТРЕС 1. ДО 8. ТАЧКЕ ДНЕВНОГ РЕДА**

Предлог закона о изменама и допунама Закона о буџету Републике Србије за 2024. годину представио је Синиша Мали, министар финансија. Истакао је да је основ за припрему ребаланса буџета за ову годину била економска ситуација и програм Србија 2027 и Експо, што ће бити и основ за припрему буџета за 2025. годину.

Министар је навео да је стопа раста БДП-а у првих шест месеци показала да је Србија друга најбрже растућа земља у Европи са 4,3% БДП-а, као и да је циљ да се тај раст убрза како би се убрзао квалитет животног стандарда и квалитет инфраструктуре у Србији. Такође је указао на то да у првих шест месеци индустријска производња расте 2,5%, као и да је стопа запослености 51,4 %.

Подсетио је на податак да је на седници Социјално-економског савета донета одлука да се повећава минимална зарада од 1. јануара наредне године за 13,7 % и да се подиже неопорезиви део дохотка, што је важно за послодавце како би и даље наставили са запошљавањем радника. Издвојио је податак да је Министарство пољопривреде овим ребалансом добило највише новца.

Министар је образложио и остале предлоге закона, односно ратификације споразума које се налазе на дневном реду седнице.

О Предлогу закона о изменама и допунама Закона о буџету Републике Србије за 2024. годину говорила је и Ана Ивковић, вицегувернер НБС, истакавши да се види чврста опредељеност државе ка очувању добре фискалне позиције земље, на шта указује намера да се очува опадајућа путања учешћа јавног дуга у БДП-у у средњем року, као и да је оцена НБС да је макроекономски оквир, на основу којег је припремљен предлог овог закона, реалистично пројектован.

Вицегувернер је навела да су макроекономске пројекције Министарства финансија и Народне банке Србије у целини усаглашене, односно да на исти начин оцењују макроекономске услове у земљи, као и ефекте мера економске политике.

Истакла је да је важно то што расту инвестиција доприносе и висока и растућа улагања државе у саобраћајну, комуналну и енергетску инфраструктуру и да ће раст инвестиција државе, посебно у оквиру програма Скок у будућност, Србија 2027, бити важан фактор убрзања привредног раста на стопе од минимум 4 до 5 одсто годишње у средњем року.

Председник Фискалног савета Благоје Пауновић, износећи оцену Фискалног савета о Предлогу закона о изменама и допунама Закона о буџету Републике Србије, истакао је да ребалансом буџета за ову годину није угрожена фискална и макроекономска стабилност државе, и приходи и расходи су кредибилно финансирани, али нагласио је да је то довело до повећања фискалног дефицита, чиме се прекида једна добра пракса постепеног уравнотежења буџета и пропушта се прилика да се више утиче на смањење јавног дуга.

У дискусији су учествовали Ненад Митровић, Душан Никезић, Горан Николић, Бранко Павловић, Предраг Марсенић, Ненад Крстић, Верољуб Арсић, Пеђа Митровић, Душан Бајатовић и Снежана Пауновић, чија су излагања тонски снимана.

**1. тачка дневног реда – гласање**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је, већином гласова (10 гласова за, четири гласа против), одлучио да поднесе

И З В Е Ш Т А Ј

I

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о буџету Републике Србије за 2024. годину, са Предлогом одлуке о давању сагласности на Одлуку о изменама и допунама Финансијског плана Републичког фонда за пензијско и инвалидско осигурање за 2024. годину, Предлогом одлуке о давању сагласности на Одлуку о изменама Финансијског плана Републичког фонда за здравствено осигурање за 2024. годину, Предлогом одлуке о давању сагласности на Одлуку о изменама и допунама Финансијског плана Фонда за социјално осигурање војних осигураника за 2024. годину и Предлогом одлуке о давању сагласности на Одлуку о изменама Финансијског плана Националне службе за запошљавање за 2024. годину, у начелу.

II

 Одбор за финансије, републички буџет и контролу трошења јавних средстава, на основу члана 174. Пословника Народне скупштине, размотрио је извештаје одбора Народне скупштине који су, у складу са чланом 173. став 1. Пословника Народне скупштине, достављени Одбору за финансије, републички буџет и контролу трошења јавних средстава, као надлежном одбору, и то:

- Извештај Одбора за пољопривреду, шумарство и водопривреду, који је одлучио након гласања да предложи Одбору за финансије, републички буџет и контролу трошења јавних средстава да прихвати у начелу Предлог закона о изменама и допунама Закона о буџету Републике Србије за 2024. годину, Раздео 24 - Министарство пољопривреде, шумарства и водопривреде;

 - Извештај Одбора за привреду, регионални развој, трговину, туризам и енергетику, који је већином гласова одлучио да предложи Одбору за финансије, републички буџет и контролу трошења јавних средстава да прихвати Предлог закона о изменама и допунама Закона буџету Републике Србије за 2024. годину, Раздео 21 – Министарство привреде, Раздео 28 – Министарство рударства и енергетике, Раздео 32 – Министарство унутрашње и спољне трговине и Раздео 62 - Министарство туризма и омладине, у начелу.

**2. тачка дневног реда – гласање**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је, већином гласова (10 гласова за), одлучио да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Анекса 2 Споразума између Владе Републике Србије и Владе Републике Француске о сарадњи у области спровођења приоритених пројеката у Републици Србији, који је поднела Влада.

**3. тачка дневног реда – гласање**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је, већином гласова (10 гласова за), одлучио да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Одлуке број 1/2023 Заједничког комитета Регионалне Конвенције о пан-евро-медитеранским преференцијалним правилима о пореклу од 7. децембра 2023. године о изменама и допунама Регионалне Конвенције о пан-евро-медитеранским преференцијалним правилима о пореклу, који је поднела Влада.

**4. тачка дневног реда – гласање**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је, већином гласова (10 гласова за, један глас против), одлучио да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Уговора о гаранцији (Пројекат уградње паметних бројила у Србији) између Републике Србије и Европске инвестиционе банке, који је поднела Влада.

**5. тачка дневног реда – гласање**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је, већином гласова (10 гласова за), одлучио да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Уговора о зајму Обновљиви извори енергије у системима даљинског грејања у Србији између Републике Србије и Европске банке за обнову и развој, Оперативни број 53021, који је поднела Влада.

**6. тачка дневног реда – гласање**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је, већином гласова (10 гласова за, један глас против), одлучио да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању SACE Уговора о кредитном аранжману у износу до 200.000.000 евра, између Републике Србије коју заступа Влада Републике Србије, поступајући преко Министарства финансија као Зајмопримца и Deutsche Bank S.P.A. и Societe Generale као Овлашћених водећих аранжера, Societe Generale као Документационе банке, финансијских институција наведених у Делу Д Прилога 1 као Првобитних зајмодаваца, Deutsche Bank AG London Branch као Агента и Deutsche Bank S.P.A. као SACE Агента, који је поднела Влада.

**7. тачка дневног реда – гласање**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је, већином гласова (10 гласова за), одлучио да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о зајму (Други пројекат унапређења земљишне администрације у Србији) између Републике Србије и Међународне банке за обнову и развој, који је поднела Влада.

**8. тачка дневног реда – гласање**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је, већином гласова (11 гласова за), одлучио да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о зајму (Пројекат превенције и контроле незаразних болести у Републици Србији) између Републике Србије и Међународне банке за обнову и развој, који је поднела Влада.

За известиоца Одбора по свим тачкама дневног реда на седници Народне скупштине одређен је Верољуб Арсић, председник Одбора.

**ДЕВЕТА ТАЧКА ДНЕВНОГ РЕДА: Доношење одлуке о образовању Радне групе за утврђивање испуњености услова у поступку предлагања кандидата за избор председника Комисије за контролу државне помоћи**

Верољуб Арсић, председник Одбора, подсетио је чланове да је чланом 27. став 8. Закона о Народној скупштини и чланом 44. став 6. Пословника Народне скупштине прописано да председник одбора, за разматрање појединих питања из свог делокруга и припрему предлога о тим питањима, може да образује посебну радну групу, док је чланом 55. Пословника прописан делокруг рада Одбора за финансије, републички буџет и контролу трошења јавних средстава.

Председник Комисије за контролу државне помоћи, г. Владимир Антонијевић, 8. јула 2024. године поднео је оставку на функцију председника Комисије. Законом о контроли државне помоћи предвиђено је да председника и чланове Савета Комисије за контролу државне помоћи бира Народна скупштина на предлог Одбора за финансије, републички буџет и контролу трошења јавних средстава након спроведеног јавног конкурса који оглашава председник Народне скупштине.

 Председник Народне скупштине је огласила конкурс за избор председника Комисије у „Службеном гласнику РС“, број 63/24, дневном листу „Политика“, на интернет страници Народне скупштине као и на интернет страници Комисије за контролу државне помоћи, 26. јула 2024. године, са роком од 30 дана за подношење пријава.

Председник Одбора је предложио, следећи праксу коју је овај Одбор установио приликом првог избора Савета Комисије, да Одбор одлуком образује Радну групу у чијем саставу би били чланови Одбора за финансије, републички буџет и контролу трошења јавних средстава, са задатком да Радна група утврди испуњеност услова у поступку предлагања кандидата за избор председника Комисије за контролу државне помоћи. Радној групи ће у извршењу овог задатка административно-стручну и техничку помоћ пружати запослени у служби Одбора. Радна група почиње са радом даном доношења одлуке о њеном образовању, а завршава подношењем свеобухватног извештаја о свом раду Одбору. Такође, Радна група је дужна да о појединачним активностима обавештава Одбор и своје предлоге подноси Одбору на усвајање.

У дискусији по овој тачки дневног реда учествовао је народни посланик Душан Никезић.

**9. тачка дневног реда – гласање**

На основу члана 27. ст. 8. Закона о Народној скупштини („Службени гласник РС“, број 9/10), члана 44. став 6. а у вези са чланом 55. Пословника Народне скупштине („Службени гласник РС“, број 20/12 - Пречишћен текст), Одбор за финансије, републички буџет и контролу трошења јавних средстава је, једногласно (14 гласова за), донео

**О Д Л У К У**

**о образовању Радне групе за утврђивање испуњености услова у поступку предлагања кандидата за избор председника Комисије за контролу државне помоћи**

 1. ОБРАЗУЈЕ СЕ Радна група за утврђивање испуњености услова у поступку предлагања кандидата за избор председника Комисије за контролу државне помомћи (у даљем тексту: *Радна група*), у следећем саставу:

 **Председник**:

 **-** Живан Бајић

 **Чланови**:

 - Светлана Милијић

 - Ненад Крстић

 - Пеђа Митровић

 - Ненад Митровић

 2. Задатак Радне групе је да у поступку предлагања кандидата за избор председника Комисије за контролу државне помоћи (у даљем тексту: Комисија), по јавном конкурсу који је објављен у „Службеном гласнику РС“, дневном листу „Политика“ и на интернет страници Народне скупштине Републике Србије и Комисије за контролу државне помоћи, изврши преглед пријава на јавни конкурс и пратеће документације ради провере и утврђивања испуњености свих услова наведених у јавном конкурсу.

 3. Радној групи ће у спровођењу задатка из тачке 2. ове одлуке административно-стручну и техничку помоћ пружати запослени у служби Одбора.

 4. Радна група почиње са радом даном доношења одлуке а завршава подношењем извештаја о свом раду Одбору. Радна група је дужна да о свакој појединачној активности обавештава и своје предлоге подноси Одбору на усвајање.

 5. Ова одлука ступа на снагу даном доношења.

Седница је завршена у 18,50 часова.

Седница је тонски снимана.

 Секретар ПРЕДСЕДНИК

 Тијана Игњатовић Верољуб Арсић